Donques qu’en çò d’aute ès tu eth messatgèr, vè-te’n a dider-li ara ninfa de beròies trenes era nòsta fèrma decision (qu’Ulisses entorne ena sua pàtria) pr’amor de qu’er eròi comence eth camin de tornada sense èster acompanhat ne per dius ne per òmes mortaus: navegant en ua barca hèta damb gran nombre de ligams e hustes, arribarà en vint dies e patint fòrça trabalhs ena fertila Esqueria, ena tèrra des feacis, que per çò deth sòn linhatge son pròches as dius; e eri l’aunoraràn coraument, coma a ua divinitat, e lo manaràn en un vaishèth entara sua pàtria, dempús de regalar-li bronze, aur en abondáncia, vestits, e tantes causes coma jamès treiguec de Troia s’auesse arribat indemne e auent obtengut era part deth butin que li corresponesse.